PRANEŠIMAS ŽINIASKLAIDAI  
2024 m. kovo 08 d.

**„Luminor“ suteikė 1,2 mln. eurų paskolą „AVS PipeFit“ gamybos cechui Klaipėdoje įsigyti**

**„Luminor“ bankas, tęsdamas ilgalaikį bendradarbiavimą, suteikė 1,2 mln. eurų finansavimą vamzdžių ir plieno konstrukcijų gamybos bei montavimo paslaugas laivams ir pramonei teikiančiai įmonei „AVS PipeFit“. Lėšos panaudotos gamybiniam cechui Klaipėdoje įsigyti, į kurį įsikelti įmonė ketina jau šių metų kovą. Bendra gamybinio cecho vertė siekia 1,8 mln. eurų.**

„AVS PipeFit“ vykdantysis direktorius Arnas Kaulius teigia, kad naujos patalpos leis padidinti gaminamos produkcijos apimtis beveik dviem trečdaliais – nuo 60 iki 100 tonų per mėnesį.

„Didesnis patalpų plotas padės efektyviau planuoti gamybos procesus, o patalpų aukštingumas suteiks galimybę gaminti dar didesnio gabarito plieno konstrukcijas. Klaipėdos mieste esančio cecho lokacija idealiai tinka tiek atsivežti įsigytas žaliavas produkcijai, tiek eksportuoti gaminius vilkikais, ar jūros transportu, į didžiausias Europoje laivų statybos, laivų remonto bei industrines įmones. Šios investicijos leis įmonei vystytis, efektyviau konkuruoti rinkoje ir kurti pridėtinę vertę“,– sako A. Kaulius.

A. Kaulius taip pat patikslina, kad įsigytas gamybinis cechas pastatytas ant beveik 1 ha priklausančio žemės sklypo, todėl ateityje įmonė planuoja pasistatyti ir perkelti pagrindinį administracijos biurą bei du kartus padidinti gamybos cecho plotą. Įmonės 2024 metų strateginiuose tiksluose taip pat numatomos reikšmingos investicijos į modernią gamybos įrangą.

„Suteikta paskola – dar vienas mūsų ir „AVS PipeFit“ ilgalaikio bendradarbiavimo žingsnis: įmonei buvo suteiktas ir 0,5 mln. papildomas lizingo limitas įmonei reikiamoms transporto priemonėms įsigyti. Esame dėkingi galėdami užtvirtinti bendradarbiavimą su įmone ir tikimės, kad suteiktas finansavimas padės jai tvariai auginti savo veiklą“, – sako „Luminor“ banko Verslo klientų skyriaus vadovas Darius Tamašauskas.

**Apie „AVS PipeFit“:**

„AVS Pipefit“ teikia įvairių vamzdžių ir plieno konstrukcijų gamybos bei montavimo paslaugas įvairioms pramonės šakoms, įskaitant laivų statybą, remontą ir kt. Įmonė teikia paslaugas visoje Europoje ir Skandinavijos šalyse. Pagrindinė įmonės būstinė ir gamybos cechas įsikūrusios Klaipėdoje. Įmonė 2023 m. yra įvykdžiusi daugiau nei 130 projektų ir turi daugiau nei 340 darbuotojų.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. Kaip ir mūsų namų rinkos – Estija, Latvija ir Lietuva – mes esame jauni, dinamiški ir žvelgiantys į ateitį.

**Daugiau informacijos:**Indrė Baltrušaitienė

„Luminor“ komunikacijos vadovė

Tel.: +370 676 45334

El. p.: [indre.baltrusaitiene@luminorgroup.com](mailto:indre.baltrusaitiene@luminorgroup.com)